Ko te Pukapuka a Paora Āpōtoro ki te
HUNGA O KARATIA
Kupu Whakataki
Nā, ka tīmata nei te kauhau o te rongopai mō Īhu, me te aumihi a te hunga ehara i te Hūrai, ka puta te pātai, mehemea me mau tonu te tangata i ngā ture a Mohi kia āta kitea tōna pono ki te hāhi Karaitiana? I tautoheatia e Paora, kāre noa iho tēnā take i whai kiko, engari, ko te tino pūtake mō te oranga i roto i a te Karaiti, ko te whakapono, mā reira hoki e hāngai tika ai te katoa ki te Atua. Engari, i waenga o ngā hāhi o Karaiti, takiwā o Roma i Āhia Maina, tērā ētahi tāngata i whakahē ki tā Paora, me te kī, kia tika tonu te whai i ngā ture a Mohi kia tika ai ki tā te Atua.
Ko te Pukapuka a Paora Āpōtoro ki te hunga o Karatia he mea tuhi kia hoki mai ki te whakapono tūturu me ōna tikanga, te hunga i whakakotititia e ēnei tohutohu teka. I tīmata a Paora ki te whakangungu i tōna tikanga kia kīa nei ia he āpōtoro nā Īhu Karaiti. Tino kaha tāna whakahau, nā te Atua tonu ia i tohu hei āpōtoro, ehara nā te mana tangata, ā, ko tāna mahi ake, ki te hunga ehara i te Hūrai. Ka whāngaihia e ia te tautohe, arā, mā te whakapono anake e tika ai te tangata ki te Atua. Kei ngā wāhanga whakamutunga, ka whakaatu mai a Paora, ngā whakahaerenga Karaitiana, horo ngāwari noa iho mai i te aroha, mai i te whakapono ki a te Karaiti.
Rāpopoto o Ngā Take
Tīmatanga 1.1-10
Te whakataunga i a Paora hei āpōtoto 1.11–2.21
Te rongopai mō te manako o te Atua 3.1–4.31
Ngā wetewete Karaitiana me ōna kawenga 5.1–6.10
Whakamutunga 6.11-18
1
He Mihi
1 Nāku, nā Paora, nā te āpōtoro, kīhai nei i tonoa e te tangata, kīhai anō hoki mā roto i te tangata, engari, mā roto i a Īhu Karaiti, i te Atua Matua anō hoki, nāna nei ia i whakaara i te hunga mate; 2 nā ngā tēina katoa hoki i ahau nei, ki ngā hāhi o Karatia:
3 Kia tau ki a koutou te aroha noa me te rangimārie, he mea nā te Atua Matua, nā tō tātou Ariki hoki, nā Īhu Karaiti.
4 I tuku nei i a ia anō mō ō tātou hara, kia whakaorangia ai tātou e ia i tēnei ao kino, i runga i tā te Atua, i tā tō tātou Matua i pai ai. 5 Waiho atu i a ia te korōria ake ake! Āmine.
Te Rongopai Kotahi
6 Mīharo tonu ahau ki te hohoro o tō koutou nekehanga atu i te kaikaranga o koutou i runga i te aroha noa o te Karaiti ki tētahi rongopai kē. 7 Ehara nei ia i te mea kē atu; engari, tēnā tētahi hunga e whakararuraru ana i a koutou, e mea ana kia whakaputaia kētia te rongopai o te Karaiti. 8 Otirā, ahakoa ko mātou, ko tētahi anahera rānei o te rangi, ki te kauwhau i te rongopai ki a koutou, i te mea rere kē i tā mātou i kauwhau ai ki a koutou, kia kangā ia. 9 Kia rite ki tā mātou i kī ai i mua, ka kī anō ahau ināianei, ki te puta kē te kauwhau a tētahi ki a koutou i tērā kua riro i a koutou, kia kangā ia.
10 He tangata rānei, ko te Atua rānei, tāku e kukume nei? He tangata rānei āku e whai nei kia whakamānawarekatia? Mehemea kei runga tonu ahau i te whakamānawareka tāngata, ehara ahau i te pononga nā te Karaiti.
Te Karangatanga i a Paora hei Āpōtoro
11 Nā, kia mōhio mai koutou, e ōku tēina, ko te rongopai i kauwhautia e ahau, ehara i te tangata. 12 Ehara hoki nā te tangata i riro mai ai i ahau, nāna rānei i whakaako ki ahau, engari i haere mai ki ahau rā te whakakitenga mai a Īhu Karaiti.
13 Kua rongo nā hoki koutou ki tāku whakahaere i mua i runga i tā ngā Hūrai tikanga, nui atu hoki tāku tūkino i te hāhi a te Atua, mongamonga ana i ahau. 14 I hipa noa atu ahau ki mua i ētahi tokomaha tonu o mātou, rite ngā tau ki ōku, i waenganui i tōku iwi ki te tikanga a ngā Hūrai, hira noa atu hoki tōku ngākau ki ngā whakarerenga iho a ōku mātua.
15 Otirā, i te mea ka pai te Atua, nāna nei ahau i momotu mai i roto tonu i te kōpū o tōku whaea, i karanga hoki, he meatanga nā tōna aroha noa, 16 ki te whakakite i tāna Tama i roto i ahau, kia kauwhautia ai ia e ahau ki ngā tauiwi; i reira tonu iho kīhai ahau i kōrerorero ki te kikokiko, ki te toto; 17 kīhai anō ahau i haere atu ki Hiruhārama, ki te hunga i āpōtoro i mua i ahau; heoi haere ana ahau ki Arāpia, ā, hoki ana mai ki Ramahiku. 18 Ā muri iho i te takanga o ngā tau e toru ka haere ake ahau ki Hiruhārama kia kite i a Kipa, ā, tekau mā rima ngā rā i noho ai ahau ki a ia. 19 Engari, kīhai ahau i kite i tētahi atu o ngā āpōtoro, ko Hēmi anake, ko te teina o te Ariki.
20 Nā, ko ngā mea e tuhituhia atu nei e ahau ki a koutou, nana, kei te aroaro tēnei o te Atua, kāhore āku teka.
21 Muri iho ka haere ahau ki ngā wāhi o Hīria, o Kirikia; 22 kīhai anō tōku mata i mōhiotia e ngā hāhi o Hūria i roto i a te Karaiti; 23 i rongo kau rātou, “Ko te tangata tūkino i a mātou i mua, e kauwhautia ana e ia ināianei te whakapono i whakangaromia rā e ia.” 24 Ā, whakakorōria ana rātou i te Atua mō tāna ki ahau.