Ko te
WHAKAKITENGA
a Hoani a te Kaikōrero i ngā Mea a te Atua
Kupu Whakataki
Te Whakakitenga ki a Hoani, i tuhia i te wā e pātua ana ngā Karaitiana mō tō rātou whakapono ko Te Karaiti Te Ariki. Ko te tino tūmanako o te kaituhi kia hoatutia ki ngā kaipānui te tūmanako me te manawanui me te aki atu kia mau te whakapono i ngā wā o te mamaetanga me te tūkinotanga.
Mō te nuinga i te o pukapuka kei roto ētahi whakatūranga me ngā whakakitenga maha i whakatakotoria i te reo tohuritenga e mātau ana ki ngā Karaitiana o ērā rā, engari, ka noho kūare katoa ētahi tāngata kē atu. Pēnei i ngā kaupapa o ngā whakatangihanga, he maha ngā pāruaruatanga o ngā kaupapa o tēnei pukapuka, rerekē ngā whakaaturanga o ia whakakitenga. Ahakoa te rerekē o ngā whakaaro e pā ana ki ngā tikanga o ia whakamāramatanga o te pukapuka, ko te tino take o te kaupapa e mārama ana i roto i a Karaiti te Ariki. Mā te Atua e whakahinga tūturu ōna hoariri katoa, me Hātana hoki, me te utu i āna hunga whakapono i te manaakitanga o te rangatiratanga hou me te whenua hou i te mutunga o tēnei wikitōria.
Rāpopoto o Ngā Take
Tīmatanga 1.1-8
Whakatuwheratanga kitenga me ngā tuhituhi ki ngā hāhi e whitu 1.9–3.22
Te Tākai me ngā hīri e whitu 4.1–8.1
Ngā Tētere e whitu 8.2–11.19
Te tarakona me ngā kararehe e rua 12.1–13.18
Ētahi kitenga 14.1–15.8
Ngā oko riri o te Atua e whitu 16.1-21
Te whakamatenga o Papurōna, me te hinga o te kararehe, te poropiti tapape, me te Rēwera 17.1–20.10
Te whakawā mutunga 20.11-15
Te Rangi hou, te Whenua hou, te Hiruhārama hou 21.1–22.5
Te mutunga 22.6-21
1
He Mihi
1 Ko te whakakitenga a Īhu Karaiti, i hōmai nei e te Atua ki a ia, kia whakapuakina ki āna pononga ngā mea meāke nei rite; nā whakaaturia mai ana e ia, arā e tāna anahera i tonoa mai e ia, ki tāna pononga, ki a Hoani. 2 Ko ia nei te pono o te kupu a te Atua, o te whakaaturanga hoki a Īhu Karaiti, arā o ngā mea katoa i kite ai ia. 3 Ka hari te tangata e titiro ana i te pukapuka, me te hunga anō hoki e whakarongo ana ki ngā kupu o te poropititanga, e pupuri ana hoki i ngā mea kua oti te tuhituhi ki reira; kua tata hoki te tāima.
He Mihi ki ngā Hāhi e Whitu
4 Nā Hoani ki ngā hāhi e whitu i Āhia:
Kia tau ki a koutou te aroha noa me te rangimārie, he mea nāna e ora nei ia, i mua anō ia, ā, kei te haere mai anō; he mea hoki nā ngā wairua e whitu i mua i tōna torōna. 5 He mea anō nā Īhu Karaiti, nā te kaiwhakaatu pono, ko ia nei te putanga mātāmua o te hunga mate, te rangatira o ngā kīngi o te whenua.
Ki a ia, i arohaina nei tātou e ia, i horoia anō hoki ō tātou hara ki ōna toto, 6 ā, meinga ana tātou e ia hei kīngi, hei tohunga ki te Atua, arā ki tōna Matua; waiho atu ki a ia te korōria me te kaha ake tonu atu. Āmine.
7 Tēnei ia te haere mai nei me ngā kapua, e kite hoki i a ia ngā kanohi katoa, me te hunga hoki i wero i a ia. Ka auē anō hoki ngā hapū katoa o te whenua ki a ia. Āe, āmine.
8 “Ko ahau te Ārepa, te Ōmeka, te tīmatanga, te whakamutunga,” e ai tā te Ariki, e ora nei, i mua anō ia, ā, kei te haere mai anō, ko te Kaha Rawa nei ia.
He Kitenga i a Īhu Karaiti
9 Ko ahau tēnei, ko Hoani, ko tō koutou tuakana, kua uru tahi nei ki te tūkinotanga, ki te rangatiratanga anō hoki, ki te manawanui kei roto i a Īhu, i te motu ahau e huaina nei ko Pātamo, he mea hoki mō te kupu a te Atua, mō te whakaatu hoki i a Īhu. 10 I te Wairua ahau i te rā o te Ariki, ā, ka rongo ahau i te reo nui i muri i ahau, me te mea nō te tētere, 11 e mea ana, “Tuhituhia ki te pukapuka tāu e kite nei, tukua atu hoki ki ngā hāhi e whitu i Āhia; ki Epeha, ki Hamurana, ki Perekamu, ki Taiataira, ki Harariha, ki Pirarerepia, ki Raorikia.”
12 Nā, ka tahuri ake ahau kia kite i te reo i kōrero nei ki ahau. Ā, i tāku tahuritanga ake, ka kite ahau i ngā tūranga rama kōura e whitu; 13 ā, i waenganui o ngā tūranga rama ko tētahi e rite ana ki te Tama a te tangata, ko tōna kākahu tatū noa ki ngā waewae, he mea whītiki te uma ki te whītiki kōura. 14 Ā, ko tōna mātenga me ngā makawe mā tonu, ānō he wūru mā, he hukarere; ko ōna kanohi, ānō he mura ahi; 15 ā, ko ōna waewae rite tonu ki te parāhi pai, ānō e kā ana i roto i te oumu; ko tōna reo, ānō ko te tangi a ngā wai maha. 16 E whitu hoki ngā whetū i tōna ringa matau, ā, i puta mai i tōna māngai he hoari matarua, he mea koi. Ko tōna kanohi, ānō kei te rā ina kaha te whiti mai. 17 Ā, nō tōku kitenga i a ia, hinga ana ahau ki ōna waewae, ānō he tangata kua mate. Nā, ka whakapāngia mai e ia tōna ringaringa matau ki ahau, ka mea ki ahau, “Kaua e mataku; ko ahau te tuatahi, te whakamutunga; 18 ko ahau te Mea Ora; i mate hoki ahau i mua, nā, e ora nei ā ake tonu atu, kei ahau anō ngā kī o te mate rāua ko te rēinga. 19 Nā reira tuhituhia ngā mea kua kite nei koe, ngā mea onāianei nei, me ngā mea e puta mai ā muri ake nei. 20 Ko te mea ngaro, ko ngā whetū e whitu i kite nei koe i tōku matau, me ngā tūranga rama kōura e whitu. Ko ngā whetū e whitu, ko ngā anahera o ngā hāhi e whitu; ko ngā tūranga rama e whitu, ko ngā hāhi e whitu.”